CELEX: 32012L0004
Language: da
Date: 2012-02-22 00:00:00
Title: Kommissionens direktiv 2012/4/EU af 22. februar 2012 om ændring af direktiv 2008/43/EF om oprettelse i henhold til Rådets direktiv 93/15/EØF af et system til id-mærkning og sporing af eksplosivstoffer til civil brug  EØS-relevant tekst

23.2.2012   
            
            
               DA
            
            
               Den Europæiske Unions Tidende
            
            
               L 50/18
            
         KOMMISSIONENS DIREKTIV 2012/4/EU
   af 22. februar 2012
   om ændring af direktiv 2008/43/EF om oprettelse i henhold til Rådets direktiv 93/15/EØF af et system til id-mærkning og sporing af eksplosivstoffer til civil brug
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug (1), særlig artikel 14, stk. 2, andet punktum, og
   ud fra følgende betragtninger:
   
               (1)
            
            
               Tændsnore, herunder sikkerhedslunter, og primere af fænghættetypen er omfattet af bestemmelserne i direktiv 93/15/EØF, men anvendes hyppigere i fyrværkeri end til eksplosive formål. De potentielle virkninger af et misbrug heraf vil sandsynligvis svare til virkningerne af et misbrug af fyrværkeriartikler, der kun frembyder en lille risiko, og derfor er de pågældende virkninger langt mindre alvorlige sammenlignet med andre typer eksplosivstoffer. Af hensyn til proportionalitetsprincippet bør tændsnore, herunder sikkerhedslunter, og primere af fænghættetypen undtages fra systemet til id-mærkning og sporing af eksplosivstoffer til civil brug.
            
         
               (2)
            
            
               Det har taget længere tid end oprindeligt forventet at udvikle et elektronisk system til gennemførelse af systemet til id-mærkning og sporing af eksplosivstoffer. Det er nødvendigt at udsætte anvendelsen af Kommissionens direktiv 2008/43/EF (2) for at give sprængstofindustrien mere tid til i fuldt omfang at udvikle, teste, validere og dermed øge sikkerheden ved de elektroniske systemer, der er nødvendige for at gennemføre direktiv 2008/43/EF. For at muliggøre dette bør fabrikanternes og importørernes pligt til at mærke eksplosivstoffer udsættes med et år til den 5. april 2013. Det er nødvendigt med mere tid, før de påkrævede elektroniske sporingssystemer kan blive implementeret af alle aktører i hele forsyningskæden. Desuden er lagre af eksplosivstoffer med længere holdbarhed, som er fremstillet tidligere og ikke skal mærkes i henhold til direktiv 2008/43/EF, stadig at finde i forsyningskæden, og det er ikke praktisk muligt at pålægge virksomhederne pligt til at føre forskellige typer registre. Pligten til at indsamle data og foretage registrering bør derfor udsættes med tre år til den 5. april 2015.
            
         
               (3)
            
            
               Visse artikler er for små til, at de kan forsynes med koden for produktionsstedet og de elektronisk læselige oplysninger. Det er teknisk umuligt at anbringe et unikt id-mærke på visse andre artikler på grund af deres form eller udformning. I disse tilfælde bør den påkrævede id-mærkning anbringes på hver mindste pakningsenhed. Tekniske fremskridt kan betyde, at det i fremtiden bliver muligt at anbringe koden for produktionsstedet og de elektronisk læselige oplysninger på de pågældende artikler. Kommissionen bør derfor inden udgangen af 2020 foretage en undersøgelse for at vurdere, om de påkrævede oplysninger kan anbringes på selve artiklerne.
            
         
               (4)
            
            
               Direktiv 2008/43/EF bør derfor ændres i overensstemmelse hermed.
            
         
               (5)
            
            
               Foranstaltningerne i dette direktiv er i overensstemmelse med udtalelse fra det ved artikel 13, stk. 1, i direktiv 93/15/EF nedsatte udvalg —
            
         VEDTAGET DETTE DIREKTIV:
   Artikel 1
   I direktiv 2008/43/EF foretages følgende ændringer:
   
               1)
            
            
               I artikel 2 indsættes som litra d), e) og f):
               
                           »d)
                        
                        
                           tændsnore, der er strengformede, ikke-detonerende tændanordninger
                        
                     
                           e)
                        
                        
                           sikkerhedslunter, der består af en kerne af finkornet sortkrudt omgivet af et bøjeligt vævet stof med en eller flere udvendige beskyttelsesbeklædninger, og som ved antændelse brænder med en forudbestemt hastighed uden nogen ydre eksplosiv virkning
                        
                     
                           f)
                        
                        
                           primere af fænghættetypen, der består af en metal- eller plasthætte, der indeholder en blanding af et primært sprængstof, der er let antændeligt ved stød, og som tjener som tændelement i patroner til håndskydevåben og i perkussionsladninger til drivladninger.«
                        
                     
         
               2)
            
            
               Artikel 7 affattes således:
               »Artikel 7
               Enkle detonatorer
               For enkle detonatorer skal den unikke id-mærkning bestå af en selvklæbende etiket på detonatorhylstret eller være trykt eller stemplet direkte herpå. En hertil knyttet etiket anbringes på hver kasse detonatorer.
               Desuden kan operatørerne anvende en passiv elektronisk brik, der fastgøres til hver detonator, og en hertil knyttet elektronisk brik for hver kasse detonatorer.«
            
         
               3)
            
            
               Artikel 9 og 10 affattes således:
               »Artikel 9
               Primere og boostere
               For andre primere end de i artikel 2 omhandlede og for boostere skal den unikke id-mærkning bestå af en selvklæbende etiket på sådanne primere og boostere eller være trykt direkte herpå. En hertil knyttet etiket anbringes på hver kasse primere og boostere.
               Desuden kan operatørerne anvende en passiv elektronisk brik, der fastgøres til hver primer og booster, og en hertil knyttet elektronisk brik for hver kasse primere og boostere.
               Artikel 10
               Detonationslunter
               For detonationslunter skal den unikke id-mærkning bestå af en selvklæbende etiket eller være trykt direkte på spolen. Den unikke id-mærkning anføres hver femte meter på enten luntens ydre hylster eller på det indre lag af ekstruderet plast umiddelbart under luntens ydre tråde. En hertil knyttet etiket anbringes på hver kasse detonationslunter.
               Desuden kan operatørerne anvende en passiv elektronisk brik, der indsættes i snoren og en hertil knyttet elektronisk brik for hver kasse lunter.«
            
         
               4)
            
            
               Artikel 15, stk. 1, andet afsnit, affattes således:
               »De anvender disse bestemmelser fra den 5. april 2013. De anvender dog de bestemmelser, der er nødvendige for at efterkomme artikel 3, stk. 6, og artikel 13 og 14, fra den 5. april 2015.«
            
         
               5)
            
            
               Som artikel 15a indsættes:
               »Artikel 15a
               Kommissionen foretager inden den 31. december 2020 en undersøgelse for at vurdere, om de tekniske fremskridt har gjort det muligt at ophæve de undtagelser, der er omhandlet i bilagets punkt 3.«
            
         
               6)
            
            
               I bilagets punkt 3 indsættes følgende:
               »For artikler, der er for små til, at de oplysninger, der er omhandlet i punkt 1, litra b), nr. i) og ii), og i punkt 2, kan anbringes, eller hvor det på grund af artiklens form eller udformning er teknisk umuligt at anbringe en unik id-mærkning, skal den unikke id-mærkning anbringes på hver mindste pakningsenhed.
               Hver mindste pakningsenhed skal lukkes med forsegling.
               Hver enkel detonator eller booster, der er omfattet af undtagelsen i stk. 2, mærkes holdbart og på en sådan måde, at det sikres, at de i punkt 1, litra b), nr. i) og ii), omhandlede oplysninger er tydeligt læselige på mærkningen. Antallet af enkle detonatorer og boostere i pakningen skal være påtrykt på den mindste pakningsenhed.
               Hver detonationslunte, der er omfattet af undtagelsen i stk. 2, mærkes med den unikke id-mærkning på rullen eller spolen og, hvis det er relevant, på den mindste pakningsenhed.«
            
         Artikel 2
   1.   Medlemsstaterne vedtager og offentliggør senest den 4. april 2012 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 5. april 2013.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne tilsender Kommissionen de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.
   
      Udfærdiget i Bruxelles, den 22. februar 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 121 af 15.5.1993, s. 20.
   
      (2)  EUT L 94 af 5.4.2008, s. 8.